
הכנסת העשרים
מושב שלישי
<פרוטוקול מס' 426>
מישיבת ועדת העבודה, הרווחה והבריאות
יום רביעי, כ' בטבת התשע"ז (18 בינואר 2017), שעה 9:18
<סדר היום:>
<הסכם בדבר תשלום מענק חימום חד פעמי לזכאים לגמלה מכוח חוק הבטחת הכנסה, שהגיעו לגיל פרישה, ואינם זכאים למענק חימום בעד שנת 2017>
נכחו:

<חברי הוועדה:> 
אלי אלאלוף – היו"ר
מירב בן ארי 

שולי מועלם-רפאלי 

טלי פלוסקוב 

איציק שמולי

חברי הכנסת:
מיקי לוי
בצלאל סמוטריץ
<מוזמנים:> 
	אייל מדן
	–
	רפרנט רווחה, אגף התקציבים, משרד האוצר

	לבנה עזרא
	–
	מנהלת אגף זקנה ושאירים, המוסד לביטוח לאומי

	שרית דמרי דבוש
	–
	עו"ד, הלשכה המשפטית, המוסד לביטוח לאומי

	מרדכי שנבל
	–
	עו"ד, הסתדרות הגמלאים

	שלמה קלדרון
	–
	הסתדרות הגמלאים


<ייעוץ משפטי: >
נעה בן שבת
<מנהלת הוועדה:>
ענת כהן שמואל
<רישום פרלמנטרי:>
אהובה שרון, חבר המתרגמים
<הסכם בדבר תשלום מענק חימום חד פעמי לזכאים לגמלה מכוח חוק הבטחת הכנסה, שהגיעו לגיל פרישה, ואינם זכאים למענק חימום בעד שנת 2017>
<היו"ר אלי אלאלוף:>
בוקר טוב. היום ה-18 בינואר 2017, כ' בטבת התשע"ז, השעה 9:18 ואני מתכבד לפתוח את ישיבת ועדת העבודה, הרווחה והבריאות. אני מודה לכם על ההיענות המהירה על מנת לאשר את ההחלטה או ההמלצה של שר האוצר והבקשה הפורמלית שהגיעה מהביטוח הלאומי באמצעות אישור שר העבודה והרווחה.

יש כאן הצעה לתת קצבה מיוחדת, בשלב זה חד פעמית, לתושבים ותיקים שלא היו בהסדר המקורי והקבוע של מענק החימום. אנחנו מבקשים לדון בזה. אני מבין שאנשי הביטוח הלאומי רוצים להציג את זה.

<אייל מדן:>
אני אציג. כפי שאמרת כבוד היושב ראש, ההסכם בא להיטיב עם אוכלוסייה של כמאתיים אלף קשישים בישראל אשר לא היו זכאים מתוקף החוק להשלמת הכנסה. מדובר בהסכם לפי סעיף 9 שמאשר תשלום חד פעמי בגובה של 182 שקלים לכל אותה אוכלוסייה. הצורך זה נובע מהוצאות חימום גדולות יותר שיש בתקופת החורף והוא נועד להקל ולהיטיב עם אותה אוכלוסייה. זה הסכם שהוא זהה להסכם שאושר כבר בוועדה בשנה שעברה ואנחנו מביאים אותו לאישורכם בשנית.

<היו"ר אלי אלאלוף:>
למה זה חד פעמי? החורף חוזר כל שנה עם או בלי גשם.

<טלי פלוסקוב (כולנו):>
למה כל שנה אנחנו צריכים לקיים דיון בנושא הזה?

<היו"ר אלי אלאלוף:>
הייתי במפגש עם 250 ותיקים כמוני ומעלה ואחת קמה ואמרה לי שהיא תתמוך בי רק אם אני אומר לה שהוא משתף פעולה עם איציק שמולי. גברת מזרחי, פעילה ותיקה של מפלגת העבודה. 

<איציק שמולי (המחנה הציוני):>
אני אגיד לה שאנחנו השותפים הכי קרובים.

<שלמה קלדרון:>
הסתדרות הגמלאים. אני מאוד תמה למה מדובר במענק חד פעמי, כפי שאתה אמרת. זה צריך להיות מענק קבוע. זה גם לא כסף גדול. 180 שקלים.

<היו"ר אלי אלאלוף:>
אלה 36 מיליון שקלים.

<שלמה קלדרון:>
בסדר, אבל צריך לעשות משהו עבור האנשים האלה, מה גם שזה חוזר כל שנה כפי שאמרת.

<היו"ר אלי אלאלוף:>
אני בדרך כלל נגד מענקים אחידים לכל האוכלוסייה. 

<נעה בן שבת:>
מקבלי הבטחת הכנסה, תוספת קטנה.

<שלמה קלדרון:>
צריך לעשות משהו קבוע ולא כל שנה לשחק עם הסיפור הזה.

<טלי פלוסקוב (כולנו):>
אפשר לקבל קצת יותר פרטים? מי האנשים הזכאים עכשיו למענק הזה?

<היו"ר אלי אלאלוף:>
ביטוח לאומי.

<שרית דמרי דבוש:>
הלשכה המשפטית בביטוח לאומי. היום הזכאות היא מכוח סעיף 14(ב) לחוק הבטחת הכנסה שמעניק את מענק החימום פעם בשנה למקבלי השלמת הכנסה בגיל פרישה. בהתאם לצו של אזורים קרים, זה צו של שר העבודה והרווחה, צו שהוא בהתאם לסיווג שקיבלנו מהשירות המטאורולוגי לאזורים שהם האזורים הקרים ביותר בישראל. הסכום שהם מקבלים הוא כ-550 שקלים באוקטובר, נובמבר או בדצמבר, סכום חד פעמי. המענק הנוכחי הוא מענק שיינתן לכל יתר הקבוצה של מקבלי השלמת הכנסה בגיל זקנה.

צריך להוסיף ולומר שגם מי שזכאי למענק הזה אלה נכים קשישים מכוח סעיף 251 לחוק ביטוח לאומי. הם זכאים להטבות כמו מקבלי הבטחת הכנסה בגיל זקנה וכן יש קבוצות נוספות, כפי שציינו בהסכם, שאלה נכי רדיפות הנאצים שמקבלים מכוח החוק הזה ועוד קבוצה שלפי הערכתנו מונה כ-880 אנשים נוספים.

<נעה בן שבת:>
אבל זאת לא כל הקבוצה של נכי רדיפות הנאצים אלא רק אלה שאיבדו את הבטחת ההכנסה.

<שרית דמרי דבוש:>
כן. מי שזכאי להטבות. בדיוק.

בסך הכול הקבוצה מונה כמאתיים אלף אנשים.

<טלי פלוסקוב (כולנו):>
כל קשיש שמקבל היום השלמת הכנסה, יקבל את המענק.

<שרית דמרי דבוש:>
כן.

<היו"ר אלי אלאלוף:>
לא חשוב באיזה אזור הוא גר.

<שרית דמרי דבוש:>
בהנחה שהוא לא קיבל את המענק מכוח זה שהוא גר באזור קר. כן. 

<איציק שמולי (המחנה הציוני):>
אני רוצה לשאול אתכם. קודם כל, אני רוצה לברך כמובן גם את שר הרווחה, את שר האוצר ואותך אדוני יושב ראש ועדת העבודה והרווחה וגם אותך טלי שאני יודע שהנושא הזה הוא בעצמותייך ובאמת מגיעה לממשלה מילה טובה על המהלך וכמובן גם לביטוח הלאומי.

אני רוצה לשאול אותך או אתכם לגבי הרשימה של האזורים הקרים. כל כמה זמן הרשימה הזאת מתעדכנת ועל פי אילו קריטריונים? גם בשנה שעברה אמרתם שלפי השירות המטאורולוגי אבל בסוף אנחנו יודעים שיש מגבלת תקציב ואז חלק מהאזורים שהם באמת קרים לא נכנסים לתוך הרשימה. למשל לפני כשבוע הייתי בעיר שלך, בערד, שם בלילה קור כלבים. קצרין. אזורים שלמים ברמת הגולן ובגליל. זה עוול מתמשך שלא קשור רק לממשלה הזאת אבל יש יותר מדי מקומות קרים בישראל שהם לא בתוך הרשימה.

<שרית דמרי דבוש:>
אנחנו עדכנו לאחרונה את הצו, לפני כשנתיים. שוב, אין לנו נתונים מכוח עצמנו אלא אנחנו מסתמכים על גורם רשמי במדינת ישראל שהוא השירות המטאורולוגי.

<איציק שמולי (המחנה הציוני):>
מה אומר לכם השירות המטאורולוגי? שבערד או בקצרין לא קר.

<שרית דמרי דבוש:>
יש סיווג אקלימי. אין לי כאן את המסמך הרשמי שלהם ואם תרצה, אנחנו כמובן נציג אותו. יש מסמך רשמי של השירות המטאורולוגי. אנחנו הסתמכנו על המסמך הזה. ככל שיהיה עדכון במסמך, אנחנו כמובן נעדכן בהתאם את הצו. אנחנו משתמשים בגורם רשמי. לנו אין מידע מכוח עצמנו לבוא ולהגיד שערד כן וקצרין לא או להפך. אנחנו הולכים לפי הסיווג הרשמי שלהם. הבנו מהם, מינהל המחקר שלנו פנה מספר פעמים לשירות המטאורולוגי לבחון אם יש שינויים והובטח לנו שיהיה סיווג עדכני כבר למעלה משנה. 

<איציק שמולי (המחנה הציוני):>
אולי זה כמו בדיור הציבורי, כאשר הקריטריונים לא משקפים את המציאות. כנראה שזה המצב.

<לבנה עזרא:>
מנהלת אגף זקנה ושאירים בביטוח הלאומי. חשוב כאן להדגיש שגם לאחר שהרשימה שונתה, המוסד לביטוח לאומי התעקש ואמר שכל מי שקיבל בעבר וכתוצאה מהרשימה הורד, הוא ימשיך לקבל את המענק כל עוד הוא ממשיך להיות זכאי מבחינתנו להטבה.

<איציק שמולי (המחנה הציוני):>
זה יפה.

<לבנה עזרא:>
הם ממשיכים לקבל בפועל. כמו ששרית אמרה, ברגע שנקבל רשימה חדשה, בוודאי שניישם אותה במיידית.

<היו"ר אלי אלאלוף:>
אני רוצה ברשותכם להבין את השורה הסופית. בזכות המענק המיוחד של השנה, בעצם כל קשיש שהוא בהבטחת הכנסה, יהיה לו מענק כלשהו בנוסף.

<לבנה עזרא:>
נכון.

<היו"ר אלי אלאלוף:>
המענקים הם דיפרנציאליים, בין אלה שזה קבוע לבין הנוכחים.

<לבנה עזרא:>
נכון.

<היו"ר אלי אלאלוף:>
בשם כולם, בשם הוועדה, אנחנו ממליצים לעשות מענק אחיד לכל מקבלי הבטחת הכנסה. מענק אחיד וקבוע להוצאות חימום.

<טלי פלוסקוב (כולנו):>
פעם בשנה. כן.

<היו"ר אלי אלאלוף:>
אני מדבר רק מקבלי הבטחת הכנסה קשישים.

<קריאה:>
אלה שבגיל פרישה.

<אייל מדן:>
מדובר בהוצאה תקציבית גבוהה.

<היו"ר אלי אלאלוף:>
זו ההמלצה שלנו. עוד לא קבענו לתת ולא נתנו לכם הוראה לבצע.

<שלמה קלדרון:>
כבוד היושב ראש, עוד הערה אחת. משחקים אתנו על אזורים קרים ואזורים חמים. צריך לקבוע קריטריון אחר והוא חודשי החורף.

<טלי פלוסקוב (כולנו):>
נכון. כפי שאמר היושב ראש.

<שלמה קלדרון:>
ינואר, פברואר, מרץ. דצמבר, ינואר, פברואר. 

<מרדכי שנבל:>
השאלה שעולה כאן היא איך מודדים והאם יש מדד אחיד, מה נכלל באזור קר ומה לא.

<טלי פלוסקוב (כולנו):>
לא יהיה. מדינה כל כך קטנה וכל קשיש, גם אם יש שתי מעלות פחות, כבר חם לו? 

<שלמה קלדרון:>
שיחליטו על חודשים. ינואר, פברואר, מרץ, דצמבר.

<טלי פלוסקוב (כולנו):>
נכון. את זה הציע היושב ראש. כולם יקבלו 553 שקלים.

<היו"ר אלי אלאלוף:>
אולי תבקשו מהלשכה המרכזית לסטטיסטיקה את עלות ההוצאה לגבי חימום פר בית ואז תבינו שהסכום הוא לא מספיק אפקטיבי.

<שרית דמרי דבוש:>
היום כתוב שהמוסד ישלם את המענק עד 1 בפברואר ואנחנו נבקש לשנות את זה ל-15 בפברואר על מנת לאפשר לאגף להיערך. זה סכום חד פעמי.

<לבנה עזרא:>
המענק ישולם בפברואר. בגלל חוק ההסדרים שאנחנו מסיימים ליישם אותו בימים אלה, אנחנו מבקשים עוד עשרה ימים.

<שלמה קלדרון:>
אבל למה? אנשים סובלים.

<לבנה עזרא:>
הם יקבלו את זה בפברואר, באותו מועד שזה אמור להיות מזוכה. רק שיהיה רשום כאן 15 בפברואר.

<היו"ר אלי אלאלוף:>
אין לי בעיה.

<לבנה עזרא:>
אנחנו כבר עובדים על זה.

<היו"ר אלי אלאלוף:>
אני מבקש שתעשו את הבדיקות לאור ההמלצה שלנו ותעבירו לנו את המסמך שלכם כדי שנוכל לדון בו.

<נעה בן שבת:>
יש כמה תיקונים קטנים. זה הסכם בדבר תשלום מענק חימום חד פעמי לזכאים לגמלה מכוח חוק הבטחת הכנסה, שהגיעו לגיל פרישה, ואינם זכאים למענק חימום בעד שנת 2017 שנערך בירושלים בין ממשלת ישראל לבין המוסד לביטוח לאומי.

הואיל והממשלה והמוסד מכירים בצרכיהם הייחודיים עקב העלויות הנוספות בתקופת החורף של מי שהגיעו לגיל פרישה.

הואיל ועל פי המצב החוקי לא כל מי שהגיע לגיל פרישה וזכאי לגמלה מכוח חוק הבטחת הכנסה זכאי למענק חימום.

הואיל וברצון הממשלה להפנות משאבים כספיים לטובת תשלום מענק חימום חד פעמי בעד חודש פברואר 2017 לזכאים לגמלה מכוח הבטחת הכנסה שהגיעו לגיל פרישה ולא היו זכאים על פי דין למענק חימום בשנת 2016 בשל כך שאינם מתגוררים באזור קר וכן לאזרחים ותיקים שזכאים לפי דין להטבות נלוות הניתנות לזכאים לגמלת הבטחת הכנסה,.

הואיל והמוסד מוכן לבצע את תשלום המענק לפי הסכם זה לאחר שנתמלאו התנאים האמורים בסעיף 9 לחוק הביטוח הלאומי.

לפיכך הוסכם והותנה בין הצדדים כלהלן.

המבוא להסכם זה מהווה חלק בלתי נפרד ממנו. בהסכם זה, אזרח ותיק שמקבל קצבת זקנה לנכה שמשמעו בתקנה 1 לתקנות האזרחים הוותיקים הטבות לאזרח ותיק שמקבל קצבת זקנה לנכה התשע"ה-2011, גיל פרישה כמשמעו בחוק הביטוח הלאומי (נוסח משולב) התשנ"ה-1995, גמלה כמשמעה בסעיף 1 לחוק הבטחת הכנסה, הסכום הבסיסי כמשמעו בסעיף 1 לחוק הבטחת הכנסה, מענק חימום כמשמעו בסעיף 14(ב) לחוק הבטחת הכנסה.

מי שהגיע לגיל פרישה עד חודש ינואר 2017 ולא היה זכאי למענק חימום מכוח הוראות כל דין או הסכם בעד שנת 2016, יזכה למענק חד פעמי בשיעור 2.1 אחוז מהסכום הבסיסי ובלבד שהוא עונה על אחד מהתנאים המפורטים להלן ושלבני זוג הזכאים למענק לפי הסכם זה ישולם מענק אחד בלבד.

(1) הוא זכאי לגמלה בעד חודש ינואר 2017.

(2) הוא אזרח ותיק שמקבל קצבת זקנה לנכה שהיה זכאי לקצבת זקנה לנכה מכוח סעיף 251 לחוק הביטוח הלאומי בעד חודש ינואר 2017.

(3) הוא זכאי להטבות נלוות כאמור בסעיף 13ה|(1)(ב) לחוק הטבות לניצולי שואה (תיקון מס' 5) התשע"ד-2014.

(4) הוא זכאי להטבות נלוות כאמור בסעיף 4(ד)(1) לחוק נכי המלחמה בנאצים התשי"ד-1954.

(5) הוא זכאי להטבות נלוות כאמור בסעיף 4(ו) לחוק נכי רדיפות הנאצים התשי"ז-1957.

(6) הוא זכאי להטבות מכוח סעיף 105(ב) או (ג) לחוק ההתייעלות הכלכלית (תיקוני חקיקה ליישום המדיניות הכלכלית לשנות התקציב 2017 ו-2018) התשע"ז-2016.

המענק לפי הסכם זה ישולם על חשבון אוצר המדינה באמצעות המוסד.
המוסד ישלם את המענק עד 15 בפברואר 2017.

ביום ה' בניסן התשע"ז (1 באפריל 2017) יגיש המוסד לממשלה באמצעות משרד האוצר חשבון מפורט של סכום ההוצאה לפי הסכם זה שהוציא.

הממשלה תשפה את המוסד באמצעות משרד האוצר בסכום תשלום המענק שהוא ישלם לפי הסכם זה וזאת לפי השתתפות אוצר המדינה בתשלומי המוסד לביטוח לאומי.

הממשלה, באמצעות משרד האוצר, תשפה את המוסד לפי החלק היחסי מההוצאות המינהליות של המוסד הנובעות מביצוע הסכם זה כפי שהיו בפועל ובהתאם לנוהל ותוקפו של הסכם זה עד יום ו' בתמוז התשע"ז (30 ביוני 2017).

מבקשים לאשר התייעצות לגבי ההסכם הזה.

<היו"ר אלי אלאלוף:>
גם מי שהצטרף לסוף הישיבה, אתם רוצים להיות שותפים בהצבעה?

<מירב בן ארי (כולנו):>
בטח שהם ירצו. זה דבר טוב.

<היו"ר אלי אלאלוף:>
מי בעד אישור ההסכם? מי נגד?

הצבעה

בעד – פה אחד
<הסכם בדבר תשלום מענק חימום חד פעמי לזכאים לגמלה מכוח חוק הבטחת הכנסה, שהגיעו לגיל פרישה, ואינם זכאים למענק חימום בעד שנת 2017, נתקבל.>
<היו"ר אלי אלאלוף:>
ההסכם אושר פה אחד.

<מירב בן ארי (כולנו):>
ברכות. כל הכבוד.

<היו"ר אלי אלאלוף:>
תודה.

<הישיבה ננעלה בשעה 09:35.>

